Skepper van SpongeBob SquarePants oorledeStephen Hillenburg (Foto: JustJared) Stephen Hillenburg, wat die gewilde kinderprogram SpongeBob SquarePants geskep het, is in die ouderdom van 57 oorlede. Hillenburg is in sy 50’s met motorneuronsiekte gediagnoseer. “Dis met groot hartseer dat ons die nuus moet deel dat Stephen Hillenburg oorlede is,” het Nickelodeon op Twitter gesê. “Ons deel ŉ oomblik van stilte om sy lewe en werk te vier.” Hillenburg het sedert 1999 aan SpongeBob gewerk en die reeks duur steeds voort. Hy het self sy diagnose in Maart 2017 bevestig. “Ek wou hê mense moet direk van my hoor dat ek met MNS gediagnoseer is,” het hy in daardie stadium gesê. “Enigiemand wat my ken weet dat ek steeds sal bly werk aan SpongeBob SquarePants en al die ander passies in my lewe so lank as wat dit vir my moontlik is. Ek en my gesin is dankbaar vir al die liefde en ondersteuning wat ons ontvang.” Sy kollegas het hom as ŉ “perfeksionistiese werkoholis” beskryf. Hy laat sy vrou Karen Hillenburg en hul 10-jarige seun Clay agter.